પાછળથી એમણે ક્યારેક મને પ્રસંગોપાત ટપાર્યો ‘બહુ ઝીણું કાંતશો નહીં.’ અથવા ‘સાચા પાત્રોનાં નામ આમાં બદલાવીને લખો.’ અથવા ‘બહુ જામતું નથી, ફરી લખીને મોકલો.’ આવા આવા એમનાં અનેક ટીકા-ટિપ્પણો-સૂચનો આવતાં રહ્યાં. ક્યારેક માથે ચડાવતો રહ્યો. ક્યારેક ના માનવાની ગુસ્તાખી પણ કરી. મનોભાવોના બારીક આલેખનોને તેઓ ‘ઝીણુ કાંતવાનું’ ગણાતા હતા. હું એને કોમ્પ્લીમેન્ટ ગણતો હતો ને એમ કરવાનું બંધ નહોતો કરતો. ક્યારેક દલિલો કરી એમને મારી વાત ગળે ઉતરાવતો હતો, તો ક્યારેક માની પણ જતો હતો ને આખું પ્રકરણ ફરી લખી આપતો.